Bly fokus op die liefde | Netwerk24
Bly fokus op die liefde
Deur Stephan Joubert 11 Januarie 2019 00:01
Dis een ding om teen verkeerde dinge te wees, maar iets anders om vir God te wees. Baie mense is vroegjaar en heeljaar so besig om teen alles te wees wat verkeerd is dat hulle geen tyd oor het vir enigiets anders nie. Te veel godsdienstiges kan jou amper daagliks opdateer met die jongste sondes en duiwelse dinge in die wêreld. Maar as jy vir hulle vra hoe hulle hul naaste liefhet op konkrete maniere, dan kyk hulle jou vreemd aan.
Tereg sê Bill Creech: “There’s a war on between the people who are trying to do something and the people who are trying to keep them from doing something wrong.”
Navolgers van die Here se eerste prioriteit is om Hom lief te hê en ander soos hulself. Gelowiges se hoofroete is dié van liefde, nie dié van teen alles wees nie. Om God en ander lief te hê, skuif al jou aandag na Hom en ander toe. Om teen alles wat verkeerd is te wees, skuif al jou aandag soontoe. Kies reg!